ИНСТРУКЦИЯ № 16 от 3.11.2016 г. за реда и начина за обмен на информация между Министерството на земеделието и храните и Агенция "Митници" във връзка с прилагане на схема за държавна помощ "Помощ под формата на отстъпка от стойността на акциза върху газьола, използван в първичното селскостопанско производство"

Издадена от министъра на земеделието и храните и директора на Агенция "Митници" към министъра на финансите, обн., ДВ, бр. 88 от 8.11.2016 г., в сила от 8.11.2016 г.
Чл. 1. (1) С тази инструкция се определят редът и начинът за обмен на информация между Министерството на земеделието и храните (МЗХ) и Агенция "Митници" (АМ) във връзка с прилагането на схема за държавна помощ "Помощ под формата на отстъпка от стойността на акциза върху газьола, използван в първичното селскостопанско производство".
(2) В изпълнение на инструкцията служителите на Министерството на земеделието и храните и Агенция "Митници" си взаимодействат и съхраняват информацията при спазване на съответната нормативна уредба, регламентираща условията и реда за събиране, съхраняване, използване и разкриване на сведения, представляващи лични данни, данъчна и осигурителна информация или друга защитена от закона информация.
Чл. 2. Обменът на информация се осъществява между съответните структурни звена на МЗХ и АМ, компетентни във връзка с прилагането на схемата за държавна помощ.
Чл. 3. (1) Министърът на земеделието и храните изпраща на директора на АМ заповедта по чл. 47б, ал. 5 от Закона за подпомагане на земеделските производители и утвърденото с нея уведомление за възстановяване на частта от стойността на акциза, представляваща индивидуалните размери на държавната помощ, определени по реда на глава четвърта "а" от Закона за подпомагане на земеделските производители. 
(2) Заповедта по ал. 1 се изпраща на АМ на хартиен носител, а утвърденото с нея уведомление се изпраща на хартиен и на електронен носител във формат от типа CSV.
(3) При несъответствие между информацията на хартиения и електронния носител се взема предвид информацията на хартиения носител. Хартиеният носител се подписва на всяка страница от служител/и, участвал/и в отпечатването му.
Чл. 4. (1) Агенция "Митници" възстановява частта от стойността на акциза, представляваща индивидуалните размери на държавната помощ, определени по реда на глава четвърта "а" от Закона за подпомагане на земеделските производители, като в срок до 10 работни дни от получаване на заповедта и уведомлението превежда на Държавен фонд "Земеделие" сума, съответстваща на посочената обща стойност в уведомлението, за изплащане от страна на Държавен фонд "Земеделие" на индивидуалните размери на държавната помощ на земеделските стопани.
(2) Агенция "Митници" превежда сумата по ал. 1 по банков път по сметка на Държавен фонд "Земеделие".
ЗАКЛЮЧИТЕЛНИ РАЗПОРЕДБИ
§ 1. Тази инструкция се издава на основание чл. 45д, ал. 4 от Закона за акцизите и данъчните складове.
§ 2. Инструкцията влиза в сила от деня на обнародването й в "Държавен вестник".